SK
3.7.2023
Úradný vestník Európskej únie
C 235/41
Žaloba podaná 13. marca 2023 – Állatorvostudományi Egyetem/Rada a Komisia (Vec T-133/23) (2023/C 235/55) Jazyk konania: angličtina Účastníci konania Žalobca: Állatorvostudományi Egyetem (Budapešť, Maďarsko) (v zastúpení: V.
Łuszcz a K.
Bendzsel-Varga, lawyers) Žalované: Rada Európskej únie a Európska komisia
Návrhy Žalobca navrhuje, aby Všeobecný súd: — čiastočne zrušil článok 2 ods.
2 vykonávacieho rozhodnutia Rady (EÚ) 2022/2506 z 15. decembra 2022 (1) v rozsahu, v akom stanovuje „ani vo vzťahu k akémukoľvek subjektu vlastnenému takýmto trustom pôsobiacim vo verejnom záujme“, a to v rozsahu, v akom sa toto ustanovenie rozhodnutia 2022/2506 týka žalobcu, — zrušil spoločné vyhlásenie komisárov Hahna a Gabriela z 26. januára 2023 o uplatňovaní vykonávacieho rozhodnutia Rady z 15. decembra 2022 v súvislosti s maďarskými trustami pôsobiacimi vo verejnom záujme, a to v rozsahu, v akom sa týka žalobcu, — zrušil oznámenia Komisie z 20. januára, 21. februára a 3. marca 2023 uverejnené ako „Vyhlásenia o vylúčení zodpovednosti“ alebo „Často kladené otázky“ na portáloch ERASMUS+ a Horizon Europe, ako sú uvedené v danom spoločnom vyhlásení, a to v rozsahu, v akom sa týkajú žalobcu, — zrušil akt Komisie obsiahnutý v e-mailovej správe Európskej výkonnej agentúry pre zdravie a digitalizáciu (HADEA) z 25. januára 2023 zaslanej koordinátorovi konzorcia v rámci projektu Project Digital Europe v oblasti informačných technológií a potravinárstva (TRACE4EU), a to v rozsahu, v akom sa týka žalobcu, — uložil Rade a Komisii, ako aj každému vedľajšiemu účastníkovi konania, ktorý namieta proti tejto žalobe, povinnosť nahradiť trovy konania.
Dôvody a hlavné tvrdenia Na podporu svojej žaloby žalobca uvádza štyri žalobné dôvody. 1.
Prvý žalobný dôvod založený na porušení nariadenia o podmienenosti (2), povinnosti odôvodnenia, zásady proporcionality, článku 16 Charty základných práv EÚ a nariadenia Európskeho parlamentu a Rady (EÚ, Euratom) 2018/1046 z 18. júla 2018.
(3) — Žalobca tvrdí, že Komisia a Rada i) nepreukázali význam porušenia pre riadne finančné hospodárenie s rozpočtom EÚ alebo pre ochranu finančných záujmov EÚ a nepreukázali skutočnú súvislosť medzi porušením a vážnym rizikom ovplyvnenia riadneho finančného hospodárenia s rozpočtom EÚ alebo ochrany finančných záujmov EÚ a ii) nepreukázali primeranosť opatrenia podľa článku 5 ods.
3 nariadenia o podmienenosti.
Žalobca sa ďalej domnieva, že Komisia a Rada sa dopustili nesprávneho posúdenia, porušili nariadenie o podmienenosti a povinnosť poskytnúť v tejto súvislosti primerané odôvodnenie.
Žalobca tiež vznáša námietku nezákonnosti proti nariadeniu o podmienenosti v prípade, že toto nariadenie vylučuje individuálne výnimky z uplatňovania napadnutého rozhodnutia. 2.
Druhý žalobný dôvod je založený na porušení zásady prezumpcie neviny a zásady rovnosti zaobchádzania a zákazu diskriminácie. 3.
Tretí žalobný dôvod je založený na porušení práva pôsobiť na nedeformovanom trhu (článok 16 Charty základných práv EÚ v spojení s článkami 101-108 ZFEÚ). 4.
Štvrtý žalobný dôvod je založený na porušení zásad právnej istoty, legitímnej dôvery a podstatných formálnych náležitostí.